Hele gesin behalwe seun (14) sterf in huisbrand | Netwerk24
Deur Warda Meyer 22 November 2019 09:30
'n Seun (14) van Kaapstad is wees gelaat nadat sy ouers en drie sibbes, waaronder 'n baba, vroeg Vrydagoggend in 'n huisbrand dood is.
"Vyf mense, insluitende drie kinders, is Vrydag in die vroeë oggendure in 'n brand in Joe Slovo Park in Milnerton dood," het Jermaine Carelse, woordvoerder van Kaapstad se brandweer-en-reddingsdienste, gesê.
Brandweerspanne is omstreeks 01:16 na 'n woonstelblok in Nqabestraat ontbied, nadat inwoners rook by een van die woonstelle sien uitkom het.
"Toe ons spanne op die toneel aankom, het hulle gesien dat 'n woonstel op die grondvloer in ligte laaie is. Inwoners het brandweerpersoneel ingelig dat daar mense in die woonstel is."
Carelse sê die lyke van 'n volwasse man en vrou, twee kinders en 'n baba is in die woonstel gekry.
" 'n Vierde kind, 'n 14-jarige seun, was die enigste oorlewende en is vir brandwonde aan sy kop behandel en na 'n hospitaal vervoer," het hy gesê.
Die brand is omstreeks 02:00 geblus en die toneel is aan die polisie oorhandig vir verdere ondersoek.
'n Seun (14) is die enigste oorlewende nadat 'n brand in die vroeë oggendure in 'n woonstel in Joe Slovo Park in Milnerton uitgebreek het. Foto: Jaco Marais